峨嵋亭即席再送
作者：郭祥正
朝代：宋

paragraphs: 長江奔來一山裂，兩岸崔嵬聳雙闕。
石人空老薜蘿衣，夜夜孤猿嘯寒月。
斯亭誰作名峨嵋，顰翠含愁惜離别。
浮生後會難再得，况復相看頭雪白。
停盃執手聊逡巡，畫鼓銅鉦莫催客。
客行西望紫皇家，紫皇真人駕龍車。
海若驅鯨上金釣，玉女挾春妝寶花。
千官稱觴祝天壽，簫韶九成奉肴酒。
青霄闊步隨鵷鸞，肯向江頭戀楊柳。
楊柳花飛春日遲，登峨嵋兮送君歸。